2. ปัจจัยความเสี่ยง

การดำเนินธุรกิจของบริษัทมีปัจจัยความเสี่ยงที่เกี่ยวข้องและอาจมีผลกระทบต่อการดำเนินธุรกิจของบริษัท
รวมถึงโอกาสและความเสี่ยงในการชำระคืนหุ้นกู้ รายละเอียดดังต่อไปนี้

2.1 ความเสี่ยงด้านสภาพคล่อง

เนื่องจากบริษัทมีหนี้สินทางการเงิน ซึ่งทั้งหมดเป็นหนี้ที่มีกำหนดชำระคืนแน่นอน
ในขณะที่แหล่งรายได้ที่จะนำมาชำระหนี้ดังกล่าวของบริษัทมาจากค่าเช่ารับจากสัญญาเช่าดำเนินงานและสัญญาเช่าการเงินเป็นหลัก
จึงอาจมีความเสี่ยงของการไม่สามารถชำระหนี้ได้ในกรณีที่มูลค่าของหนี้ที่ต้องชำระคืนในแต่ละช่วงเวลาสูงกว่าค่าเช่ารับในช่วงนั้นๆ
ดังนั้น บริษัทจึงให้ความสำคัญกับความสัมพันธ์ของค่าเช่ารับและกำหนดการชำระหนี้เป็นอย่างมาก
โดยอาศัยการจัดการให้มีการกู้ยืมทั้งระยะสั้นในรูปแบบของตั๋วสัญญาใช้เงินและตั๋วแลกเงิน และ
ระยะยาวในรูปแบบของหุ้นกู้และเงินกู้ระยะยาวจากสถาบันการเงิน
ทั้งนี้เพื่อให้สอดคล้องกับค่าเช่าที่จะได้รับในอนาคต นอกจากนี้
บริษัทยังมีวงเงินกู้ระยะสั้นกับสถาบันการเงินหลายแห่งเพื่อรองรับในกรณีฉุกเฉินด้วย

2.2 ความเสี่ยงด้านความสามารถในการชำระค่าเช่า

เนื่องจากรายได้ค่าเช่าเป็นรายได้หลักของบริษัท
ดังนั้นความสามารถในการชำระค่าเช่าของผู้เช่าจึงเป็นปัจจัยที่สำคัญ
กล่าวคือหากผู้เช่าไม่สามารถชำระค่าเช่าได้ อาจส่งผลกระทบต่อรายได้และกำไรของบริษัทได้
อย่างไรก็ตามที่ผ่านมาบริษัทไม่มีปัญหาเรื่องคุณภาพของผู้เช่าในระดับที่ต่ำเนื่องจากบริษัทมีความระมัดระวังในการคัดเลือกลูกค้า
นอกจากนี้บริษัทยังมีระบบการติดตามการชำระค่าเช่าของลูกค้าอย่างรัดกุม
รวมถึงได้มีการตั้งสำรองหนี้สงสัยจะสูญไว้อย่างเพียงพอ

2.3 ความเสี่ยงจากอัตราดอกเบี้ย

เนื่องจากบริษัทมีการกำหนดค่าเช่าในอัตราคงที่ตลอดอายุของสัญญา (ซึ่งมีอายุระหว่าง 3 – 5 ปี)
ทำให้มีรายได้ที่แน่นอน ในขณะที่ ต้นทุนกู้ยืมของบริษัทส่วนหนึ่งขึ้นอยู่กับอัตราดอกเบี้ยในท้องตลาด
อาจส่งผลกระทบโดยตรงต่อต้นทุนและผลกำไรของบริษัท
ดังนั้นบริษัทจึงต้องบริหารความเสี่ยงเรื่องการกู้ยืมให้สอดคล้องใน 2 ด้าน คือ ด้านระยะเวลา
(Duration Gap)
โดยการจัดหาแหล่งเงินทุนระยะยาวเพื่อให้สอดคล้องกับการลงทุนในทรัพย์สินให้เช่าและด้านอัตราดอกเบี้ย
โดยการรักษาต้นทุนทางการเงินให้อยู่ในระดับที่เหมาะสมเพื่อให้ส่วนต่างของอัตราดอกเบี้ย
(Interest Rate Gap) อยู่ในระดับที่มีกำไรและมีความสม่ำเสมอ

2.4 ความเสี่ยงด้านการตลาดและการแข่งขัน

ในช่วงที่ผ่านมามีผู้ประกอบการธุรกิจลิสซิ่งและเช่าซื้อเกิดขึ้นในตลาดจำนวนมาก
ทั้งที่เป็นกิจการที่มีผู้ถือหุ้นเป็นสถาบันการเงินและกิจการที่เป็นธุรกิจด้านบริการของผู้ผลิตรถยนต์ที่มีเงินทุนจำนวนมากจากต่างประเทศ
ทำให้มีการแข่งขันในอุตสาหกรรมสูงขึ้น ซึ่งอาจส่งผลให้เกิดการแข่งขันด้านราคา
และผลตอบแทนของแต่ละบริษัทลดลง แต่อย่างไรก็ตาม
บริษัทก็มีการเลือกกลุ่มลูกค้าเป้าหมายที่ชัดเจน คือ
กลุ่มลูกค้าซึ่งเป็นนิติบุคคลที่มีความต้องการใช้ยานพาหนะ และมีศักยภาพในการชำระค่าเช่า
นอกจากนี้บริษัทยังได้นำระบบคอมพิวเตอร์ที่ทันสมัยและมีประสิทธิภาพมาใช้ในการบริหารจัดการ
เพื่อก่อให้เกิดประสิทธิภาพในการจัดการและการติดตามการให้บริการได้อย่างใกล้ชิดและทั่วถึง

2.5 ความเสี่ยงด้านการบริหารมูลค่าซาก

จากการที่บริษัทประกอบธุรกิจให้ “เช่า”
ทรัพย์สินในลักษณะสัญญาเช่าดำเนินงานแก่ผู้ประกอบการที่เป็นนิติบุคคล
โดยมีระยะเวลาเช่าอยู่ระหว่าง 3 – 5 ปี ซึ่งภายหลังจากครบกำหนดสัญญาเช่า
ทรัพย์สินส่วนใหญ่จะถูกจำหน่ายออกไป
ดังนั้นราคาทรัพย์สินที่จำหน่ายได้จะส่งผลต่อผลการดำเนินงานของบริษัทโดยตรง
กล่าวคือหากจำหน่ายได้ในราคาที่ต่ำกว่าราคาตามบัญชีจะก่อให้เกิดผลขาดทุนจากการขายทรัพย์สิน
อย่างไรก็ตาม บริษัทได้มีประสบการณ์ในการบริหารที่ยาวนาน และมีความชำนาญในธุรกิจเป็นอย่างดี
ทำให้สามารถบริหารมูลค่าซากได้อย่างมีประสิทธิภาพ